บลจ.ยูโอบีมองวิกฤตหนี้กรีซฉุดหุ้นดิ่งอีกระยะ
บลจ.ยูโอบี มองวิกฤตหนี้กรีซฉุดหุ้นดิ่งทั่วโลกต่อ เงินไหลซบพันธบัตรรัฐบาลสหรัฐ ก่อนสถานการณ์นิ่งโยกเข้าหุ้นเอเชีย เศรษฐกิจแกร่ง
7 พ.ค. 2553

บลจ.ยูโอบี มองวิกฤตหนี้กรีซฉุดหุ้นดิ่งทั่วโลกต่อ เงินไหลซบพันธบัตรรัฐบาลสหรัฐ ก่อนสถานการณ์นิ่งโยกเข้าหุ้นเอเชีย เศรษฐกิจแกร่ง
นายวนา พูลผล ประธานเจ้าหน้าที่บริหาร บริษัทหลักทรัพย์จัดการกองทุน (บลจ.) ยูโอบี (ไทย) กล่าวว่า วิกฤตหนี้ของประเทศกรีซที่ลุกลามไปยังประเทศโปรตุเกส และกังวลว่าอาจลามไปสู่ประเทศสเปนนั้น ส่งผลให้ตลาดหุ้นทั่วโลกปรับตัวลดลงและคงจะทำให้หุ้นอาจนิ่งหรือลดลงได้ต่อ   อย่างไรก็ตามในแง่ของเศรษฐกิจประเทศสเปนนั้นมีขนาดใหญ่กว่ากรีซและตัวเลขทางเศรษฐกิจไม่ได้แย่เหมือนกรีซเหมือนที่หลายคนเป็นห่วง
 “หลังจากสหภาพยุโรป (อียู) และกองทุนการเงินระหว่างประเทศ หรือไอเอ็มเอฟ อัดฉีดเงินเพื่อช่วยเหลือปัญหาให้กรีซ เชื่อว่าน่าจะสามารถช่วยคลี่คลายปัญหาได้ แต่อยู่ที่นโยบายการจัดการด้วย ซึ่งก็ยังประมาทไม่ได้ เพราะผลกระทบทางสังคมของประเทศกรีซที่เกิดขึ้นหลังทางการให้เงื่อนไขที่เข้มงวดแก่ประเทศกรีซ”นายวนา กล่าว 
 อย่างไรก็ตามมองว่าความรุนแรงของวิกฤตรอบนี้ไม่น่าหนักเท่ากับวิกฤตซับไพร์มที่เกิดขึ้น แต่ก็ทำให้เงินไหลกลับไปสู่สินทรัพย์ที่มีความเสี่ยงต่ำและมั่นคง คือพันธบัตรสหรัฐ ซึ่งเห็นได้ชัดว่าผลตอบแทนลดลงมาก แต่หลังจากนั้นความกังวลจากวิกฤตเริ่มลดลง เงินก็จะอาจไหลออกจากสหรัฐเพื่อหาเข้ามาในเอเชียในระยะถัดไป เนื่องจากเป็นกลุ่มประเทศที่เศรษฐกิจเติบโตสูง รวมถึงไทย ซึ่งอาจทำให้ดัชนีปรับเพิ่มขึ้นแตะ 800-850 จุดในช่วงครึ่งหลังของปีนี้
นายวนา กล่าวว่า สำหรับนักลงทุนต่างชาติที่ขายหุ้นไทยกว่า 5 พันล้านบาทเมื่อวันที่ 6 พ.ค.ที่ผ่านมานั้นเชื่อว่าเงินยังพักอยู่ในประเทศไทย เพราะดูจากค่าเงินบาทยังไม่ได้อ่อนค่าอย่างมีนัยสำคัญ ขณะที่สถานการณ์ปัญหาหนี้ในกรีซยังไม่มีความรุนแรงถึงขั้นที่จะต้องดึงเงินทุนกลับ 
 ส่วนสถานการณ์การเมืองในประเทศไทยแม้จะเริ่มคลี่คลายไปในทางที่ดี แต่หากปัญหายังไม่สามารถหาทางออกและจบลงก็จะเป็นปัจจัยให้นักลงทุนต่างชาติยังคงกังวลและอาจยังไม่กล้าที่จะเข้ามาลงทุน
นายวนา กล่าวว่า สำหรับพอร์ตการลงทุนของกองทุนหุ้นภายใต้การบริหารของบลจ.ยูโอบีได้เข้าไปทยอยซื้อหุ้นเพิ่มหลังจากดัชนีปรับตัวลงแถวระดับ 700 จุด ในช่วง 2-3 สัปดาห์ที่ผ่านมา ทำให้กองทุนถือเงินสดต่ำกว่า 10% ของพอร์ต 
นอกจากนี้ได้เตรียมวงเงินสำหรับการลงทุนประมาณ 400-500 ล้านบาท โดยเน้นลงทุนในหุ้นขนาดใหญ่และมีปัจจัยพื้นฐานดีในหุ้นขนาดใหญ่ เช่น หุ้นกลุ่มธนาคารพาณิชย์และกลุ่มพลังงาน ส่วนที่เหลือจะเลือกลงทุนเป็นรายตัว